ddrg/super_eurlex huggingface dataset:
SKRIFTLIG FORESPØRGSEL E-1998/00

af Didier Rod (Verts/ALE) til Kommissionen

(21. juni 2000)

Om: GD I?s kontrakter vedrørende støtte til brasilianske ikke-statslige organisationer

For tre år siden undertegnede Kommissionen (GD I) en række kontrakter med brasilianske ikke-statslige organisationer, der arbejder på miljøområdet. Siden undertegnelsen af kontrakterne har modtagerne (eksempler på berørte ikke-statslige organisationer: Ecotropica i staten Mato Grosso (kontrakt nr. BR97/023/B7-E201/04) og WWF Brésil i Brasilia) ikke hørt noget, og de har ingen penge modtaget.

Kan Kommissionen forklare årsagen til denne forsinkelse og redegøre for sin politik vedrørende miljøbeskyttelse og ikke-statslige organisationer i landene i Latinamerika? Hvad vil den gøre i forbindelse med disse kontrakter?

Svar afgivet på Kommissionens vegne af Poul Nielson

(28. juli 2000)

Kommissionen har ikke undertegnet kontrakter med brasilianske miljø-NGO'er, hverken for de nævnte projekter eller andre projekter i samme pakke. Der eksisterer således ikke på nuværende tidspunkt kontraktlige forpligtelser over for partner-NGO'erne med hensyn til gennemførelsen af projektforslag.

De pågældende forslag er blevet principielt accepteret med henblik på finansiering. De indgår i en pakke der omfatter NGO-projekter og faglig bistand til koordinering; sidstnævnte ordning forudsætter en formel aftale med den brasilianske regering. Projektets ukonventionelle udformning har ført til vanskeligheder hos begge parter i forbindelse med den endelige tilrettelæggelse af ordningen. Kommissionen agter inden for den nærmeste fremtid at tage pakken op til fornyet behandling med henblik på at finde frem til den bedste løsning.

Kommissionen har finansieret en lang række miljøforanstaltninger som NGO'er har gennemført i Latinamerika, først og fremmest via kontiene for tropiske skove, miljø og NGO-finansiering. Sidste år finansierede man alene via NGO-finansieringskontoen NGO-projekter til mere end 22 millioner EUR. Civilsamfundets betydning for miljøbeskyttelse og en bæredygtig udvikling er genstand for bred anerkendelse i Latinamerika og i Kommissionens politik. Af projekter finansieret af Kommissionen kan eksempelvis nævnes COAMA-projektet i Colombias Amazon-område (der vandt Right Livelihood præmien i 1999) og et projekt med en brasiliansk NGO til beskyttelse af indfødte uden kontakt til omverdenen i Javari-området i Brasilien.
SKRIFTLIG FORESPØRGSEL E-2575/00

af Ilda Figueiredo (GUE/NGL) og Arlindo Cunha (PPE-DE) til Kommissionen

(1. august 2000)

Om: Regler for gennemførelsen af miljø- og landbrugsforanstaltningerne i Portugal

I henhold til de foreliggende oplysninger er gennemførelsen af nogle miljø- og landbrugsforanstaltninger i Portugal behæftet med alvorlige lakuner, navnlig hvad angår bevarelsen af de ekstensive dyrkningsmetoder for korkeg og steneg samt økologisk landbrug.

Disse lakuner gør sig særlig gældende på tre områder:

- manglende forberedelse af de teknikere, der foretager inspektion på regionalt plan,

- manglende regler for tilsynsaktiviteterne,

- manglende forudgående information af landbrugerne om de tekniske krav, som skal opfyldes i forbindelse med de forskellige foranstaltninger.

Som følge af disse lakuner hersker der ofte forskellige opfattelser af, hvilke regler og krav der skal opfyldes, for at de forskellige foranstaltninger gennemføres korrekt, med det resultat, at der gøres landbrugere uret, som egentlig skulle nyde godt af foranstaltningerne.

Kan kommissæren med ansvar for landbrug og udvikling af landdistrikter på denne baggrund give nærmere oplysninger om følgende:

1. Hvilke grundlæggende regler gælder der for tilsynsaktiviteterne i forbindelse med miljø- og landbrugsforanstaltningerne i Portugal?

2. Hvilken særlig uddannelse kræves der af de teknikere fra det portugisiske landbrugsministerium, som er ansvarlige for tilsynet med miljø- og landbrugsforanstaltningerne?

3. Kommissionen inden for den seneste tid foretaget nogen inspektioner desangående i Portugal?

Svar afgivet på Kommissionens vegne af Franz Fischler

(27. september 2000)

Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.
SKRIFTLIG FORESPØRGSEL E-1659/00

af Camilo Nogueira Román (Verts/ALE) til Kommissionen

(26. maj 2000)

Om: Fiskeriaftalen med Marokko og den spanske premierministers besøg i Marokko

Under det besøg, som den spanske regeringschef, Aznar, aflagde i Marokko, blev den marokkanske premierminister, Yosoufi, af medierne udspurgt om fiskeriaftalen mellem EU og Kongeriget Marokko. Den marokkanske premierminister erklærede under tilstedeværelse af Aznar, at hans regering afventede det forslag til en ny fiskeriaftale, som kommissær Fischler havde bebudet.

Den marokkanske premierministers erklæringer, som blev fremsat fem måneder efter den tidligere fiskeriaftales udløb og den deraf følgende lammelse af Galiciens, Andalusiens og De Kanariske Øers fiskerflåder viser en absolut mangel på kommunikation mellem EU og Marokko, som det ikke en gang lykkedes at få ophævet under Aznars besøg, skønt denne er regeringschef for den europæiske stat, der er hårdest ramt af standsningen af fiskeriaktiviteterne.

Det ser ud til, at denne skæbnesvangre mangel på forståelse dels præges af EU's manglende interesse i at forhandle om fiskerispørgsmålene uafhængigt af de yderst vigtige økonomiske og sociale spørgsmål, der forbinder Marokko og EU, samt en tilsvarende manglende interesse hos den spanske regeringschef, der ikke lod fiskerispørgsmålene indgå blandt de politiske og sociale spørgsmål i lighed med turisme-, landbrugs-, industri- og telekommunikationsområdet, der specielt berører virksomheden Telefónica, som var anledningen til hans besøg i Marokko.

Kan Kommissionen på denne baggrund oplyse, hvilken situation der hersker med hensyn til forhandlingerne med Marokko om den nye fiskeriaftale, og hvilke resultater der blev opnået ved Aznars besøg i Kongeriget Marokko?

Svar afgivet på Kommissionens vegne af Franz Fischler

(29. juni 2000)

Kommissionen bekræfter, at muligheden for at etablere nye rammer for fiskeriforbindelserne mellem Fællesskabet og Marokko fortsat har førsteprioritet i dens indsats vedrørende den fælles fiskeripolitik for 2000.

Denne holdning blev endnu en gang tilkendegivet over for de marokkanske myndigheder af det pågældende kommissionsmedlem under besøget i Rabat den 18. maj 2000.

De marokkanske myndigheder bekræftede, at de ønskede at etablere et nyt partnerskab med Fællesskabet i fiskerisektoren, og at de var rede til at indlede tekniske drøftelser i juli 2000.

Kommissionen bekræfter den holdning, den har givet udtryk for i de seneste måneder i overensstemmelse med de forhandlingsdirektiver, Rådet godkendte i oktober 1999.
SKRIFTLIG FORESPØRGSEL E-1750/00

af Rodi Kratsa-Tsagaropoulou (PPE-DE) til Rådet

(5. juni 2000)

Om: Valg i Kosovo

I Kosovo vil de første kommunalvalg blive afholdt dette efterår. Det er af allerstørste betydning, at dette forehavende lykkes, eftersom demokratiet på lokalt plan udgør grundlaget for den politiske genopbygning af området, som de europæiske folk såvel moralsk som materielt har investeret mange kræfter i.

Vil Rådet deltage i forberedelserne og overvågningen af valgproceduren samt udnævnelse og oprettelse af de første kommunalråd, der vil kunne dannes på grundlag af disse valg?

Svar

(10. oktober 2000)

Rådet deler det ærede medlems vurdering af de kommunalvalg, der skal finde sted til efteråret i Kosovo. På samlingen den 13. juni fremhævede Rådet (almindelige anliggender), at det er helt afgørende, at kommunalvalgene er vel tilrettelagt som et første skridt til oprettelse af institutioner på demokratisk grundlag. Det Europæiske Råd i Feira gav den 20. juni på ny udtryk for sin støtte til frie og retfærdige kommunalvalg i Kosovo mldr som vil blive omhyggeligt forberedt og behørigt overvåget af de kompetente internationale organer. Det understregede også, at vold fra yderligtgående gruppers side ikke vil blive tolereret, og at mldr lokale ledere opfordres stærkt til at leve op til deres ansvar ved aktivt at bidrage til skabelsen af et multietnisk tolerant samfund, som flygtninge og fordrevne personer kan vende tilbage til, og hvor alle mennesker i Kosovo kan leve i sikkerhed.

Rådet følger meget nøje valgforberedelserne (registrering af vælgerne, overvågning, osv.), hvor Europarådet af det internationale samfund er blevet udpeget som ledende organisation (OSCE, FN, EU og andre vil også blive inddraget). EU's medlemsstater vil helt sikkert bidrage til Europarådets indsats både med hensyn til observatører og ressourcer, som det har gjort ved tidligere, ligeledes vanskelige valg, efter Europarådets anvisninger. For så vidt angår de første kommunalråds oprettelse og drift efter valgene forbereder UNMIK (der i henhold til FN's sikkerhedsrådsresolution 1244 er ansvarlig for den midlertidige administration af Kosovo) i øjeblikket passende arrangementer for kommunernes foreløbige selvstyre under iagttagelse af FN's sikkerhedsråds resolution. For at støtte dette arbejde og sikre den nødvendige opfølgning finder der samråd sted inden for rammerne af G-8 og Kontaktgruppen, hvori også EU-formandskabet og Kommissionen er inddraget.
SKRIFTLIG FORESPØRGSEL E-1768/00

af Graham Watson (ELDR) til Kommissionen

(31. maj 2000)

Om: Kvalitetsstempling af ædle metaller

Der findes på nuværende tidspunkt ingen harmonisering af vægtgrænsen for obligatorisk kvalitetsstempling af ædle metaller. I Det Forenede Kongerige ligger vægtgrænsen for sterling sølv på 7,78g, mens den i Nederlandene er på 1g, hvilket skaber problemer med afsætningen af varer i landet, selv om de er stemplet af stemplingskontrollen i London.

Vil Kommissionen være rede til at overveje en praktisk løsning på dette spørgsmål, f.eks. i form af en harmonisering af vægtgrænsen i hele EU, hvilket ville skabe ensartede afsætningsvilkår for smykker af ædelt metal?

Svar afgivet på Kommissionens vegne af Erkki Liikanen

(11. juli 2000)

Som allerede nævn i svarene på skriftlige forespørgsler fra Parlamentet(1) er Kommissionens forslag til et direktiv om ædelmetaller(2) blokeret i Rådet. På baggrund af yderligere analyse af Domstolens dom i Houtwipper-sagen(3) må det anses for udelukket, i henhold til artikel 28 (tidligere artikel 30) i EF-traktaten, at kunne kræve indført et system til gensidig anerkendelse af nationale vurderingsprocedurer baseret på producentens deklaration og mærkning. På grund af den vedholdende stilstand i forbindelse med denne sag vil Kommissionen rådføre sig med medlemsstaterne vedrørende mulighederne for at søge et gennembrud i harmoniseringen af de nationale lovgivninger.

(1) E-3158/98 af Ferrer EFT C 207 af 21.7.1999, E-3139/98 af Miranda de Lage EFT C 142 af 21.5.1999 og E-3029/98 af Arias Cañete EFT C 135 af 14.5.1999.

(2) EFT C 209 af 29.7.1994.

(3) Domstolens dom af 15.9.1994 i sag C-293/93.
SKRIFTLIG FORESPØRGSEL E-1506/00

af Glyn Ford (PSE) til Kommissionen

(12. maj 2000)

Om: Udgifter i forbindelse med overførsel af godtgørelser

Jeg modtog for nylig via Western Union/GWK et beløb på BEF 5 000 som godtgørelse for mine udgifter i forbindelse med deltagelse i en konference organiseret af Kommissionen i Amsterdam. Dette beløb blev overført fra rue Montoyer til rue Wiertz, hvilket kostede BEF 630.

Har Kommissionen lignende programmer for økonomisk bistand til belgiske banker? Har den overvejet at sende sådanne beløb med taxi, da det ville være billigere?

Svar afgivet på Kommissionens vegne af Michaele Schreyer

(10. juli 2000)

Kommissionen fik bistand fra en ekstern kontrahent til tilrettelæggelsen og afholdelsen af den konference, som det ærede medlem talte på. Normalt udbetaler kontrahenten godtgørelser til talerne ved hjælp af bankoverførsler, men da det ærede medlem var blevet inviteret med kort varsel og ikke tidligere havde talt på nogen af kontrahentens konferencer, har kontooplysningerne ikke været til rådighed tidsnok til at sikre, at betalingen blev foretaget inden konferencens begyndelse.

Under sådanne særlige omstændigheder benytter kontrahenten sig af en godkendt procedure, som består i overføre pengene via Western Union, så beløbet kan komme til øjeblikkelig udbetaling hos en af Western Unions agenter.
SKRIFTLIG FORESPØRGSEL E-1879/00

af Lord Inglewood (PPE-DE) til Kommissionen

(9. juni 2000)

Om: Kompensation for forbudet mod torskefiskeri i Det Nordirske Hav

Stiller Kommissionen midler til rådighed, som efter de enkelte medlemsstaters respektive nationale regeringers valg kan anvendes til at yde fiskere kompensation for det erhvervsmæssige tab, de er blevet påført gennem forbudet mod torskefiskeri i Det Nordirske Hav?

Samlet svar afgivet på Kommissionens vegne af Franz Fischler på skriftlige forespørgsler E1878/00 og E-1879/00

(6. juli 2000)

Kommissionen henviser det ærede medlem til bestemmelserne i artikel 16, stk. 1, litra c), i forordning (EF) nr. 2792/1999(1). Ifølge disse bestemmelser kan medlemsstaterne yde godtgørelser, der medfinansieres af det finansielle instrument til udvikling af fiskeriet (FIUF), til fiskere og fartøjsejere i tilfælde af iværksættelse af en genoprettelsesplan for fiskeressourcer, der er truet af udryddelse. Det ærede medlem bedes være opmærksom på, at det er op til forvaltningsmyndigheden for det pågældende strukturprogram at beslutte, om de pågældende godtgørelser skal ydes, forudsat at nævnte bestemmelser overholdes.

(1) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (EFT L 337 af 30.12.1999).
SKRIFTLIG FORESPØRGSEL P-2040/00

af Gorka Knörr Borràs (Verts/ALE) til Kommissionen

(16. juni 2000)

Om: Strukturfondene

Kommissionen bedes oplyse, hvor mange millioner euro de spanske regioner Andalusien, Galicien, Navarro, Baskerlandet og Catalonien vil modtage i bistand fra strukturfondene i perioden 2000-2006? Kommissionen bedes endvidere give en oversigt over, hvor disse midler kommer fra, med på den ene side EFRU, ESF og EUGFL samt det finansielle instrument til udvikling af fiskeriet og på den anden side fællesskabsinitiativerne Leader+, Interreg, Urban og Equal?

Svar afgivet på Kommissionens vegne af Michel Barnier

(14. juli 2000)

Det er på nuværende tidspunkt ikke muligt præcist at oplyse omfanget og fordelingen af strukturfondsbevillingerne til de selvstyrende regioner Andalusien, Galicien, Navarra, Baskerlandet og Catalonien for programmeringsperioden 2000-2006. Interventionerne under mål 1 og 2 i Spanien forhandles i øjeblikket med de spanske myndigheder.

Hvad angår mål 1 og 2, har Kommissionen tilsendt hver enkel medlemsstat et forslag til fordeling af tilgængelige bevillinger for de forskellige regioner. Disse forslag er udarbejdet ved hjælp af de metoder, Kommissionen anvender for alle medlemsstater. Kommissionen vil tilsende det ærede parlamentsmedlem og Parlamentets generalsekretariat en kopi af forslaget vedrørende Spanien.

Det skal imidlertid understreges, at der er tale om et vejledende forslag, der ikke berører mulighederne for at gennemføre tværregionale temaprogrammer under mål 1. Den endelige fordeling besluttes i enighed mellem medlemsstaten og Kommissionen i forbindelse med godkendelsen af EU-støtterammerne og de samlede programmeringsdokumenter.

Det er heller ikke muligt nu at forudsige, hvilke ressourcer der vil blive bevilliget til de pågældende regioner under EU-initiativerne Interreg, Urban, Equal og Leader.

Hvad angår ESF-bevillingerne under mål 3, er der i øjeblikket ligeledes forhandlinger i gang med de spanske myndigheder om bevillingerne. De samlede mål 3-bevillinger til Spanien beløber sig til 2 140 mio. (1999-priser). De er fordelt på interventioner, der forvaltes af regionerne (38,07 %), og interventioner, som forvaltes af centraladministrationen (61,93 %). Kommissionen vil tilsende det ærede parlamentsmedlem og Parlamentets generalsekretariat den regionale og tværregionale fordeling af bevillingerne, som ligeledes er vejledende.
SKRIFTLIG FORESPØRGSEL E-1436/00

af Carmen Cerdeira Morterero (PSE) til Kommissionen

(5. maj 2000)

Om: Ikke-forskelsbehandling af handicappede

Som led i gennemførelsen af Amsterdam-traktatens artikel 13 om bekæmpelse af forskelsbehandling har Kommissionen netop forelagt en pakke af foranstaltninger, som omfatter tre direktiver. Imidlertid, og selv om handicap i artikel 13 anerkendes som en af de årsager til forskelsbehandling, som EU skal træffe foranstaltninger imod, indeholder denne pakke ikke særlige foranstaltninger til fordel for handicappede.

Har Kommissionen på baggrund af ovennævnte:

- til hensigt at sikre, at der i pakken af foranstaltninger til bekæmpelse af forskelsbehandling tages tilstrækkeligt hensyn til handicappede personer?

- Har Kommissionen udarbejdet forslag af nogen art med hensyn til de beløb i euro, som skal afsættes til disse foranstaltninger?

Svar afgivet på Kommissionens vegne af Anna Diamantopoulou

(30. juni 2000)

Forslaget til Rådets direktiv om generelle rammebestemmelser om ligebehandling med hensyn til beskæftigelse og erhverv(1) sigter eksplicit mod forskelsbehandling på grund af handicap. Alle de foranstaltninger og former for beskyttelse, Kommissionen foreslår, gælder for denne type forskelsbehandling. For reelt at sikre ligebehandling af handicappede personer fastsættes det endvidere i forslaget, at der i rimeligt omfang skal ske tilpasninger af hensyn til de handicappede.

Forslaget til Rådets afgørelse om Fællesskabets handlingsprogram for bekæmpelse af forskelsbehandling(2) sigter ligeledes eksplicit mod forskelsbehandling på grund af handicap; dette gælder for alle de former for foranstaltninger, der er fastsat i programmet. Kommissionen vurderer imidlertid, at det ikke er hensigtsmæssigt at fastsætte, hvor store beløb der skal afsættes til foranstaltninger, der er rettet mod særlige former for forskelsbehandling.

(1) KOM(1999) 565 endelig udg.

(2) KOM(1999) 567 endelig udg.
SKRIFTLIG FORESPØRGSEL E-1482/00

af Paul Rübig (PPE-DE) til Kommissionen

(11. maj 2000)

Om: Loyalitetsforpligtelse i Den Europæiske Union

En af følgerne af de bilaterale foranstaltninger, som blev truffet af Østrigs 14 EU-partnere på grund af den nye østrigske ÖVP/FPÖ-regerings magtovertagelse, har været en række diskriminerende handlinger imod Østrig og dets officielle repræsentanter som led i EU-informationspolitikken. F.eks. blev den østrigske ambassadør i Paris som den eneste repræsentant for et EU-medlemsland ikke indbudt til et informationsmøde om det franske præsidentskabs program, som skulle finde sted i den franske nationalforsamling. En sådan politik kan naturligvis kun forventes at have skadelig indflydelse på de multilaterale møder, der organiseres af EU- eller EF-institutionerne.

Hvorledes vurderer Kommissionen denne situation under henvisning til nødvendigheden af at bevare loyaliteten og solidariteten, der er en bærende søjle i en velfungerende Union hhv. et velfungerende Fællesskab, og som forpligter til loyalt og solidarisk samarbejde, såvel mellem medlemsstaterne og Unionen hhv. Fællesskabet og dets institutioner som mellem medlemsstaterne indbyrdes?

Svar afgivet på Kommissionens vegne af Romano Prodi

(4. juli 2000)

Som Kommissionen allerede har udtrykt det i svaret til Karin Riis-Jørgensens mundtlige forespørgsel H-0297/00 under spørgetiden i Parlamentets mødeperiode i april 2000(1), hører de bilaterale foranstaltninger, som de 14 medlemsstaters regeringer traf over for Østrigs koalitionsregering, hverken under EU-traktaten eller EF-traktaten, og de har ingen indflydelse på medlemsstaternes rettigheder og forpligtelser i henhold til fællesskabslovgivningen.

Princippet om loyalt og solidarisk samarbejde mellem medlemsstaterne, i henhold til EF-traktatens artikel 10 (tidl. artikel 5), overtrædes ikke i dette tilfælde.

(1) Europa-Parlamentets forhandlinger (april 2000).
SKRIFTLIG FORESPØRGSEL E-2186/00

af Diana Wallis (ELDR) til Kommissionen

(3. juli 2000)

Om: Indførelse af euroen

Hvad har Kommissionen gjort for at sikre, at forberedelserne med henblik på euroens indførelse er både fuldstændige og grundige? Mener den, at den har fået tildelt tilstrækkelige økonomiske og menneskelige ressourcer til at udføre denne opgave? Føres der tilsyn med de foranstaltninger, der træffes af de enkelte medlemsstaters regeringer?

Kan Kommissionen bekræfte, at der er blevet truffet foranstaltninger, der vil gøre det muligt for de nationale regeringer, som er hovedansvarlige, at give øjeblikkeligt svar på eventuelle praktiske spørgsmål?

Svar afgivet på Kommissionens vegne af Pedro Solbes Mira

(22. september 2000)

Kommissionens opgave med at følge forberedelserne til indførelsen af euroen i medlemsstaterne er dobbelt. For det første forvalter den fora til drøftelser og informationsudveksling mellem medlemsstater og erhvervsorganisationer. Blandt disse fora kan nævnes netværket for offentlige myndigheder, der omfatter medlemsstaternes missionschefer for euroen, netværket for kommunikationsledere, der omfatter de nationale ledere med ansvar for kommunikation om euroen samt den rådgivende gruppe for praktiske spørgsmål i forbindelse med overgangen til euroen, der omfatter repræsentanterne for ca. 20 erhvervsorganisationer i EU. Endvidere deltager Kommissionen i møntdirektørernes arbejdsgruppe, hvis sekretariat, den har ansvaret for, samt tilrettelægger regelmæssige møder for mere specialiserede grupper (f.eks. det europæiske forbrugerudvalgs eurogruppe og udvalget for handel og distribution). For det andet offentliggør den regelmæssigt undersøgelser, der viser hvor langt forberedelserne er nået. Blandt disse kan nævnes de tremånedlige noter om udviklingen i euroanvendelsen, eurobarometret om holdningen til indførelsen af euroen samt oversigten vedrørende de små og mellemstore virksomheders forberedelser.

Generaldirektoraterne for økonomiske og finansielle anliggender, for sundhed og forbrugerbeskyttelse, for erhvervspolitik samt for det indre marked har ansvaret for disse tiltag.

Alle de medlemsstater, der deltager i euroen, har gennemført koordineringsstrukturer for overgangen til euroen. Disse strukturer har også til opgave at besvare spørgsmål fra offentligheden.